J. Brocka, poslanec: (2002-03-20):
Predložený vládny návrh zákona má viacero zásadných zmien oproti súčasnému stavu. A ak by som ich chcel v krátkosti vymenovať, tak v návrhu zákona sa navrhujú prídavky na deti všetkým deťom. Navrhuje sa ponechať testovanie príjmu pri nároku na príspevok k prídavkom na deti, to znamená pre sociálne slabších alebo nižšie príjmové skupiny. Navrhuje sa zvýšenie prídavkov na deti tým deťom, ktoré po skončení povinnej školskej dochádzky pripravujú sa na povolanie štúdiom na strednej škole, a nahrádzajú sa štyria poskytovatelia tohto príspevku jedným. Je tu jedna zásadná zmena oproti súčasnému stavu, že sa opätovne zavádzajú prídavky na deti pre všetky deti. Ja keďže som svojho času bol tým ministrom, ktorý v roku 1994 predkladal návrh zákona, ktorým sme práve zavádzali po novom testovanie príjmov a prídavky na deti nie pre všetky deti, tak chcem sa k tomu vyjadriť v tom zmysle, že sme nepredpokladali, a to ani tí, ktorí prišli po nás, že demografický vývoj pôjde na Slovensku takým nebezpečným smerom, ako to v skutočnosti je. Jednoducho tí, ktorí sú bohatí, tak tí nakoniec deti ani nemajú. Čiže ak sa v tomto návrhu navrhuje, aby v istej obmedzenej výške alebo v symbolickej výške boli tieto prídavky na všetky deti, ja si myslím, že v danej situácii, keď chceme pôsobiť na správanie sa obyvateľov, najmä mladých ľudí, aby sa k životu stavali zodpovedne, aby sa nebáli mať deti, by táto podpora zo strany štátu mala byť výraznejšia, a to nielen priama, ale aj nepriama. A o tej nepriamej hovoríme pri iných zákonoch, pri zákone o daniach z príjmov, keď navrhujeme nižšie dane zamestnaným rodičom, alebo budeme o tom hovoriť v zákone o sociálnom poistení, keď chceme navrhnúť, aby poistné odvody na dôchodok zamestnaných rodičov, ktorí majú nezaopatrené deti, boli iné, aby neboli také isté ako tých, ktorí napr. sú bezdetní. V tomto návrhu zákona v prvom čítaní sa nedávajú pozmeňujúce návrhy, ale ja o jednom by som predsa len povedal. V tomto návrhu zákona je jeden veľmi zaujímavý a motivujúci prvok, že návrh zákona motivuje k vyššiemu vzdelaniu detí. Je to tak napr. aj vo Francúzsku alebo v iných krajinách, že štátna sociálna podpora aby neviedla k zneužívaniu, tak podporuje snahu rodičov sprostredkovať deťom vyššie vzdelanie. A my tu práve zavádzame, že deti, ktoré budú navštevovať strednú školu, tak budú mať o 200 Sk vyšší prídavok ako tí, ktorí takúto školu, resp. toto vzdelanie navštevovať nebudú. Len v jednom je problém. Ja si myslím, že tých 200 korún, aj keď to vychádza možno z nedávno aktuálnych možností štátneho rozpočtu, nebude dostatočnou motiváciou na to, aby napr. tí rodičia, ktorí majú sklony žiť z tejto štátnej sociálnej dávky, tie svoje deti posielali aj na to stredoškolské a vyššie štúdium. A preto potom, ako sme tu v Národnej rade schválili novely zákonov o štátnej a verejnej službe, kde v podstate navrhujeme zo štátneho rozpočtu rádovo 10-násobne vyššie výdavky v porovnaní s návrhom, ktorý ja chcem predniesť v druhom čítaní, by ten príspevok tým deťom študujúcim na strednej škole mal byť vyšší. Ale v tejto chvíli ho nechcem prezradiť. Budem ho uplatňovať vo výbore. Dámy a páni, už pán minister hovoril o tom, že v priebehu rokov posledných sa výrazne znížili výdavky na túto dávku, a pritom na všetky ostatné výrazne rástli. Ja už som pri zákone o rodičovskom príspevku spomenul, že za posledných 6 rokov len výdavky na dôchodkové zabezpečenie vzrástli o takmer 50 %, ale pri prídavkoch na deti klesli o 15 %. Dámy a páni, klub poslancov KDH bude hlasovať za tento vládny návrh zákona a berte tento môj príspevok ako lobing za jeho prijatie. Ďakujem za pozornosť. I. Presperín, podpredseda NR SR: Ďakujem pekne, pán poslanec. Pán poslanec Brocka bol jediný písomne prihlásený poslanec do rozpravy. Páni poslanci, pýtam sa, kto sa do rozpravy hlási ústne. Pán poslanec Slafkovský, pani poslankyňa Sárközy. Môžem ukončiť prihlásenia? Áno. Končím možnosť prihlásiť sa do rozpravy ústne. Pán poslanec Slafkovský.